২৫ জানুয়ারি, ২০১৭।
শেষ কয়েকটা ছবিতে যে ‘রংবাজি’টা দেখা যাচ্ছিল না, সেটা এবার পুরোমাত্রায় উপস্থিত। মিঞাভাই তাঁর ডেয়ারিং নিয়ে হাজির! সংলাপ, অ্যাকশন, রোমান্টিক অ্যাঙ্গল— সব মিলিয়ে শাহরুখ খানের ‘রইস’এর ট্রেলার দেখে কুপোকাত আমজনতা।
এ বছর জুলাইয়ে ছবিটা মুক্তি পাওয়ার কথা ছিল। পিছোতে পিছোতে ২০১৭’য় গিয়ে দাঁড়িয়েছে। দর্শক যে রইসকে দেখার জন্য হাপিত্যেশ করে বসে আছেন, সেটা জানতেন শাহরুখ নিজেও। তাই একটি ভিডিও পোস্ট করে ৮ ডিসেম্বর ট্রেলার রিলিজের বার্তা দিয়েছিলেন। ডিজিট্যাল নেটওয়ার্কের মাধ্যমে ভক্তদের সঙ্গে সরাসরি যোগাযোগ করেছেন এদিন। তারপর সোশ্যাল মিডিয়ায় ট্রেলার রিলিজ করে লিখেছেন, ‘বোলা থা না ম্যায়নে...লো আ গয়া’।
বেশ শোরগোল ফেলেই আসছেন শাহরুখ। ২৬ জানুয়ারির ছুটির মরসুমটা বেছেছেন। ছবি মুক্তি পাচ্ছে ২৫ তারিখে। 
তাঁর নামেই ছবির নাম। শাহরুখ ডনের চরিত্রে। তবে ‘রইস’এ তাঁর টশন একটু আলাদা। বয়স লুকনোর কোনও চেষ্টা করেননি। অবিন্যস্ত দাড়ি, চোখে সুর্মা লাগিয়ে পুরো ‘মার ডালা’ অ্যাপিয়ারেন্স!
পরিচালক রাহুল ঢোলাকিয়া নিশ্চয়ই গা গরম করা কিছু সংলাপ রেখেছেন। ট্রেলারে অবশ্য তার ঝলক মিলেছে। ‘ধন্দে সে বড়া কোই ধর্ম নেহি হোতা’ কিংবা ‘অগর কাটনে কা ডর হোতা না, তো পতঙ্গ নেহি চড়াতা। তো ফিরকি পক়়ড়তা’ শুনে সেই আশা আরও জবরদস্ত হয়। 
তিনি ‘কিংগ অফ রোম্যান্স’ বলে কথা। তাঁর আগের দু’টো ছবিতে সেই অ্যাঙ্গলটা অনুপস্থিত ছিল। এখানে রয়েছে। মাহিরা খানকে ছবিতে শাহরুখের সঙ্গে রোম্যান্স করতে দেখা যাবে। নতুন জুটি কতটা জুতসই হয় দেখা যাক।  
শাহরুখ অনেকদিন ধরেই তাঁর ছবির জঁর বদল করতে চাইছেন। ‘চেন্নাই এক্সপ্রেস’ কিংবা ‘দিলওয়ালে’র মতো ‘ননসেন্স’ জঁরের প্রতি তিনি যে বীতশ্রদ্ধ, সেটাও স্পষ্ট। ভাল কনটেন্টের ছবি করতে চাইছেন। কিন্তু সেখানেও সমস্যা। ভক্তরা তাঁদের ‘খানদাদা’কে লার্জার দ্যান লাইফ চরিত্রে দেখতেই ভালবাসেন। যে কারণে ‘ফ্যান’, ‘ডিয়ার জিন্দেগি’ তাঁদের ততটা মনে ধরেনি। ‘রইস’ এগুলোর চেয়ে আলাদা। ‘চক দে ইন্ডিয়া’য় যেমন দর্শক একেবারে অন্য শাহরুখকে পেয়েছিলেন, ‘রইস’এর থেকেও সেটা আশা করা যেতে পারে। যেখানে গল্পটা অন্তত ভাল হবে। বাস্তবতা বজায় রেখেই হিরোইজ্‌ম দেখানো যাবে। ‘পরজানিয়া’র পরিচালক রাহুল ঢোলাকিয়ার ব্যাকগ্রাউন্ড অন্তত সেই ভরসাটা জোগায়।